Broj: 711-I-332-M-8/21-02-17

Zagreb, 29. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Igora Kovačeva, zamjenika općinskg načelnika Općine Vladislavci,** za davanjem mišljenja Povjerenstva, na 113. sjednici, održanoj 29. siječnja 2021.g., daje sljedeće

**MIŠLJENJE**

**Nije u suprotnosti s odredbama ZSSI-a, da kći dužnosnika Igora Kovačeva, zamjenika općinskog načelnika Općine Vladislavci, pod jednakim uvjetima kao i svi drugi građani, po objavljenom Javnom natječaju za stipendiranje učenika, odnosno Javnom pozivu za sufinanciranje troškova polaganja vozačkog ispita, primi sredstva od Općine Vladislavci, ako dužnosnik ne sudjeluje u navedenim postupcima te ukoliko o okolnosti podnošenja zahtjeva za dodjelom sredstava pravodobno upozna javnost objavom na internetskoj stranici Općine Vladislavci te općinskog načelnika navedene Općine i predsjednika Općinskog vijeća Općine Vladislavci.**

Obrazloženje

 U Povjerenstvu je 21. siječnja 2021. pod brojem 711-U-296-M-8/21-01-3 zaprimljen zahtjev za mišljenjem dužnosnika Igora Kovačeva, zamjenika općinskog načelnika Općine Vladislavci, povodom kojeg se vodi predmet broj M-8/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona te je stoga dužnosnik Igor Kovačev povodom obnašanja dužnosti zamjenika općinskog načelnika Općine Vladislavci obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da je Općina Vladislavci donijela Program poticanja uređenja naselja i demografske obnove na području Općine Vladislavci za razdoblje od 2017. do 2022. godine („Službeni glasnik Općine Vladislavci“, broj 6/17., 2/18. ,4/18. ,11/18., 4/19., 7/19., 4/20., 5/20., 8/20., 10/20. i 11/20.), kojim je predviđeno više vrsta mjera koje se odnose na uređenje naselja i demografsku obnovu. Navedeni Program donosi Općinsko vijeće Općine Vladislavci.

Nadalje se navodi da je u svrhu provedbe Programa dužnosnik Marjan Tomas, općinski načelnik Općine Vladislavci, donio Pravilnik o uvjetima, načinu i postupku ostvarivanja prava na potporu iz Programa poticanja uređenja naselja i demografske obnove na području Općine Vladislavci za razdoblje od 2017. do 2022. godine („Službeni glasnik Općine Vladislavci“, broj 3/18., 1/20., 5/20., 6/20., 11/20. i 12/20.) te da je sukladno odredbama navedenih Programa i Pravilnika, dana 7. siječnja 2021. raspisan Javni natječaj za dodjelu učeničkih stipendija za proračunsku 2021. godinu, koji se odnosi na Mjeru 20. stipendiranje učenika. Također se navodi da je istog dana na oglasnim pločama i službenoj internetskoj stranici Općine Vladislavci objavljen i Javni poziv za dodjelu potpora iz tog Programa, koji se odnosi na Mjeru 21. - sufinanciranje troškova polaganja vozačkog ispita srednjoškolcima i studentima s područja Općine Vladislavci.

Ističe se da se na javni poziv za Mjeru 20. stipendiranje učenika i Mjeru 21 sufinanciranje troškova polaganja vozačkog ispita srednjoškolcima i studentima s područja Općine Vladislavci planira javiti dužnosnikova kći. Dužnosnik traži mišljenje Povjerenstva je li u sukobu interesa ako se njegova kći prijavi na navedeni Javni natječaj i Javni Poziv te ostvari pravo na učeničku stipendiju, odnosno pravo na sufinanciranje polaganja vozačkog ispita.

Zahtjevu za mišljenje priložen je pročišćeni tekst Programa poticanja uređenja naselja i demografske obnove na području Općine Vladislavci za razdoblje od 2017. do 2022. godine, koji je utvrdila pročelnica Jedinstvenog upravnog odjela Općine Vladislavci. Člankom 2. navedenog Programa propisano je da je cilj Programa smanjenje trenda iseljavanja stanovništva s područja Općine, osobito mladih, poticanje doseljavanja stanovništva, osobito mladih, uređenje stambenih objekata, naseljavanje napuštenih objekata, uređenje vizura ulica, poticanje demografske obnove, i dr. Sukladno članku 4. korisnici mjera tog Programa su fizičke osobe, državljani Republike Hrvatske, s prebivalištem i boravištem na području Općine Vladislavci, kao i strani državljani i osobe bez državljanstva koje su stalno nastanjene na području Vladislavci, te fizičke osobe koje imaju namjeru stalnog nastanjenja na području Općine Vladislavci.

Navedenim Programom utvrđene su, pored ostalih mjera, Mjera 20: Stipendiranje učenika, prihvatljivi korisnici: redovni učenici 2., 3. i 4. razreda koji pohađaju srednju školu s prebivalištem na području Općine Vladislavci, iznos potpore: mjesečni iznos od 200,00 kuna po studentu, način provedbe: stipendija se dodjeljuje temeljem važećih odredbi Odluke o dodjeli učeničkih stipendija na području Općine Vladislavci, općinski načelnik kod raspisivanja natječaja svake godine donosi odluku o broju stipendija koje se dodjeljuju, kao i Mjera 21.: Sufinanciraje troškova polaganja vozačkog ispita srednjoškolcima i studentima s područja Općine Vladislavci, prihvatljivi korisnici: redovni učenici 3. i 4. razreda srednje škole i redovni studenti s prebivalištem na području Općine Vladislavci, iznos potpore: ovisno o postignutom općem uspjehu u prethodnoj školskoj/ akademskoj godini u iznosu od 20% (za opći uspjeh 2,00) te do 50% (za opći uspjeh 5,00), način provedbe: sredstva se isplaćuju direktno autoškoli koju podnositelj zahtjeva pohađa, temeljem zaključenog ugovora s učenikom/studentom.

Općinski načelnik Općine Vladislavci donio je Pravilnik o uvjetima, načinu i postupku ostvarivanja prava na potporu iz Programa poticanja uređenja naselja i demografske obnove na području Općine Vladislavci za razdoblje od 2017. do 2022. godine, kojim se određuju uvjeti, način, postupak ostvarivanja prava na potporu, rokovi, postupak podnošenja zahtjeva, visina potpore, te potrebna dokumentacija za ostvarivanje prava na potporu. Navedenim Pravilnikom obuhvaćena je i Mjera 21., ali ne i Mjera 20.

Za provedbu Mjere 21., pored prihvatljivih korisnika te iznosa sufinanicranog troška zavisnog od postignutog općeg uspjeha, propisanih navedenim Programom, člankom 19. Pravilnika propisano je da za provedbu ove mjere uređenja naselja i demografske obnove općinski načelnik raspisuje javni poziv za svaku proračunsku godinu, koji je otvoren od dana raspisivanja do 1. prosinca proračunske godine, odnosno do utroška sredstava za svaku pojedinu mjeru. Prema članku 20. istog Pravilnika prijave se rješavaju prema redoslijedu zaprimanja, odnosno do utroška planiranih sredstava, a prema članku 21. Pravilnika odluku o dodjeli sredstava donosi općinski načelnik koji ujedno potpisuje ugovor s korisnikom sredstava kojim se uređuju prava i obveze korisnika sredstava, odnosno sa roditeljem maloljeljetnog podnositelja zahtjeva.

Dužnosnik Marjan Tomas, općinski načelnik Općine Vladislavci dana 7. siječnja 2021. objavio je Javni poziv za dodjelu potpora iz Programa poticanja uređenja naselja i demografske obnove na području Općine Vladislavci za razdoblje od 2017. do 2022. godine, za proračunsku 2021. godinu, kojim se, pored ostalih, određuje dodjela potpora i za navedenu Mjeru 21., u kojem se navode prihvatljivi korisnici, iznos potpore te način provebe mjere, sukladno predmetnim općim aktima Općine.

Nadalje, dužnosnik Marjan Tomas 7. siječnja 2021. objavio je Javni natječaj za dodjelu učeničkih stipendija na području Općine Vladislavci za školsku 2021/2021 godinu, za Mjera 20, kojim se određuje da će se u navedenoj školskoj godini dodijeliti ukupno 20 stipendija redovnim učenicima s područja Općine, visina mjesečne stipendije 200,00 kn.

U tekstu navedenog Javnog natječaja navode se kriteriji (državljani Republike Hrvatske koji pohađaju srednju školu s prosjekom ocjena od minimalno 4,00, koji nisu korisnici neke druge stipendije te nisu tijekom školavanja ponavljali godinu i drugi kriteriji) te mjerila za odabir kandidata (prosjek ocjena, od 4,00 do 5,00 te postignuti uspjeh na natjecanjima raznih razina) na osnovi kojih se dodjeljuju bodovi, pri čemu se navodi da će se ako više kandidata ostvare jednak broj bodova, dati prednost kandidatu s nižim prihodom po članu obitelji. Također se navodi da općinski načelnik imenuje tročlano povjerenstvo za zaprimanje i pregled zahtjeva koje predlaže dodjelu stipendije protiv kojeg nezadovoljni kandidat može podnijeti prigovor općinskom načelniku, a konačnu odluku o dodjeli stipendije donosi općinski načelnik koji ispred Općina sklapa ugovor o stipendiranju.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da je član obitelji dužnosnika u ZSSI-a njegov srodnik po krvi u uspravnoj lozi. Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Nadalje, dužnosnici sukladno članku 5. stavku 1. ZSSI-a u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka ZSSI-a propisano je da su dužnosnici osobno odgovorni prema tijelu ili građanima koji su ih imenovali ili izabrali, dok je stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Prema stavku 4. građani imaju pravo biti upoznati s ponašanjem dužnosnika kao javnih osoba, koje je u vezi s obnašanjem njihove dužnosti.

Člankom 7. stavkom 1. podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

U konkretnoj situaciji, vezano za Mjeru 20. - stipendiranje učenika iz sredstava Općine Vladislavci, uvidom u priloženu dokumentaciju utvrđeno je da su propisani uvjeti i mjerila za njihovu dodjelu prema ostvarenim bodovima, te da ista iznosi 200,00 kn mjesečno, kao i da će za školsku godinu 2020/2021 biti dodijeljeno ukupno 20 takvih stipendija, pri čemu tročlano povjerenstvo imenovano od općinskog načelnika zaprima i ocjenjuje zahtjeve kandidata po objavljenom Javnom natječaju te mu predlaže listu kandidata, a općinski načelnik nakon razmatranja prigovora kandidata na objavljenu listu donosi konačnu odluku o dodjeli stipendije te u ime Općine Vladislavci sklapa ugovor o stipendiranju.

U odnosu na Mjeru 21. - sufinanciranje troškova polaganja vozačkog ispita sredstvima Općine Vladislavci, uvidom u priloženu dokumentaciju utvrđeno je da zavisno od postignutog općeg uspjeha, Općina Vladislavci sufinancira navedene troškove u određenom postotku, na temelju zaprimljene dokumentacije podnositelja zahtjeva po objavljenom Javnom pozivu, koji je otvoren do 1. prosinca 2021. odnosno do utroška sredstava, te da se prijave rješavaju po redoslijedu primitka, ali do utroška ukupno planiranih sredstava za 2021. godinu. Odluku o dodjeli sredstava za ovu namjenu donosi općinski načelnik koji u ime Općine Vladislavci sklapa ugovor s učenikom kojem se ista odobravaju, ali se sredstva isplaćuju autoškoli koju učenik pohađa.

Iz navedene dokumentacije proizlazi kako dužnosnik Igor Kovačev u obnašanju dužnosti zamjenika općinskog načelnika Općine Vladislavci ne poduzima bilo koju radnju niti u postupku po Javnom natječaju za dodjelom učeničke stipendije niti u postupku po Javnom pozivu za sufinanciranjem troškova vezanih uz polaganje vozačkog ispita.

Međutim, kada bi se dužnosnik u obnašanju navedene dužnosti temeljem ovlaštenja općinskog načelnika eventualno našao u sitauciji odlučivanja o zahtjevu svoje kćeri na temelju kojeg bi ona stekla pravo na učeničku stipendiju ili pravo na sufinaciranje troškova vozačkog ispita, mogao bi se naći u situaciji sukoba interesa u kojoj bi njegov privatni interes utjecao na odluku o dodjeli stipendije, odnosno na odluku o dodjeli sredstava za navedene troškove ili bi mogao povrijediti koju od drugih citiranih odredbi, jer dužnosnik ne može biti nepristran kada odlučuje o zahtjevima članova svoje obitelji. Iz navedenog bi razloga dužnosnik trebao poduzeti mjere kojima će svoj privatni interes podrediti javnom interesu.

S druge strane, njegova kći ne može u ostvarivanju svojih privatnih interesa biti ograničena ili isključena od prava na dodjelu sredstava Općine Vladislavci samo zbog navedene okolnosti obiteljske povezanosti s dužnosnikom, već treba imati mogućnost da pod jednakim uvjetima, kao i svi drugi građani koji ispunjavaju propisane uvjete i mjerila, konkurira za ostvarivanje navedenih prava.

Stoga bi u svrhu pravilnog upravljanja situacijom sukoba interesa, dužnosnik trebao otkloniti poduzimanje bilo koje radnje za koje bi eventualno mogao biti ovlašten te o okolnosti da je njegova kći podnijela jedan ili obadva zahtjeva, obavijesti javnost objavom na internetskoj stranici Općine te izvijestiti općinskog načelnika Općine Vladislavci i predsjednika Općinskog vijeća Općine Vladislavci.

Pravovremenim deklariranjem navedene okolnosti javnosti i osobama koje poduzimaju radnje u navedenim postupcima osigurava se stroža kontrola zakonitosti u pogledu ispunjavanja propisanih uvjeta te se jača povjerenje građana u objektivnost i transperentnost provedenog postupka, kako bi se izbjegla situacija u kojoj bi mogao nastati dojam da je dužnosnik koristio obnašanje javne dužnosti u svrhu postizanja koristi za člana svoje obitelji.

Nadalje, ako bi dužnosnikova kći u trenutku sklapanja ugovora o dodjeli sredstava bila maloljetna, dužnosnik bi sukladno članku 8. stavku 2. ZSSI-a, trebao podnijeti Povjerenstvu izvješće povodom promjene istekom godine u kojoj je ostavrena na način da u rubriku „Subvencije, donacije, poticaji“ navede podatak o odobrenoj učeničkoj stipendiji te iznosu sufinanciranih troškova polaganja vozačkog ispita.

Slijedom navedenog Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Igor Kovačev, elektroničkom dostavom
2. Objava na internetskoj stranici Povjerenstva
3. Pismohrana